Uhrin kimppuun käytiin, kun hän nousi bussista Helsingin Vuosaaressa.

Tapahtumat saivat alkunsa viikko sitten sunnuntaina varhain aamulla.

Nainen nousi bussista pysäkillä ennen kello seitsemää. Pian tämän jälkeen hänen kimppuunsa kävi mies, joka alkoi kouria uhria alapäästä. Nainen yritti epätoivoissaan rimpuilla irti, mutta mies ei ollut luovuttanut.

Tilanne huomattiin ohiajavasta autosta, joka hiljensi vauhtiaan. Autosta huudettiin naista hyppäämään kyytiin turvaan. Auton pysähtyminen ilmeisesti hämmensi ahdistelijan, jolloin nainen pääsi irti tämän otteesta. Hän hyppäsi autoon, joka poistui paikalta.

Helpotus muuttui kuitenkin hetkessä uudeksi painajaiseksi naisen huomatessa joutuneensa ojasta allikkoon. Autossa oli naisen kertoman mukaan miehiä, jotka puolestaan kävivät häneen käsiksi samoin aikein kuin edellinen ahdistelija.

Lopulta naisen onnistui päästä auton kyydistä ja soittaa hätäkeskukseen.

Etsinnöistä huolimatta sen enempää pysäkkiahdistelijaa kuin ”auttajiakaan” ei tavoitettu.

Poliisi on asiasta poikkeuksellisen vaitonainen, eikä suostu kertomaan edes, millä pysäkillä tapahtumat saivat alkunsa. Se kuitenkin vahvistaa, että tapahtumasarjasta on tehty rikosilmoitus.

– Tapausta tutkitaan seksuaalisena ahdisteluna, sanoo rikoskomisario Teija Koskenmäki-Karaharju.

– Tutkinnan tässä vaiheessa ei ole tehty kiinniottoja. Esitutkinta jatkuu kyseisen tapauksen kohdalla normaalisti, hän toteaa.